AS Vireen

Registrikood 10787656

Ebavere küla, Väike-Maarja vald

46209 Lääne-Virumaa

 14.03.2025

**AS VIREEN NÕUKOGU**

**ARUANNE TEGEVUSE KOHTA 2024. MAJANDUSAASTAL**

AS Vireen nõukogu on koostanud ja kinnitanud käesoleva aruande, mis kajastab nõukogu tegevust AS Vireen juhtimisel ja töö korraldamisel, esitamaks AS Vireen ainuaktsionärile.

Aktsiaseltsi nõukogu liikmed on oma tegevuses lähtunud aktsiaseltsi põhikirjas, seaduses ja heas ühingujuhtimise tavas sätestatud nõuetest. Nõukogu peamiseks ülesandeks oli järelevalve teostamine aktsiaseltsi juhatuse tegevuse üle ning aktsiaseltsi igapäevase majandustegevuse raamest väljuvate tehingute ülevaatamine ja heakskiitmine.

AS VIREEN nõukogu koosneb 3-st liikmest. 2024. aastal oli AS VIREEN nõukogu koosseis järgmine:

**Hendrik Kuusk** (nõukogu esimees kuni 06.07.2023, nõukogu liige alates 07.07.2023, volitused kehtivad kuni 05.05.2026),

**Margus Muld** (nõukogu liige kuni 06.07.2023, nõukogu esimees alates 07.07.2023, volitused kehtivad kuni 03.06.2027),

**Ellen Tohvri** (volitused algasid 07.07.2023 ja kehtivad kuni 07.07.2026)

Aktsiaseltsi nõukogu koosolekud toimusid möödunud majandusaastal kokku neljal korral, lisaks võeti ilma koosolekut kokku kutsumata vastu üks kirjalik otsus.

**28. märtsil 2024** toimunud nõukogu koosolekul kiideti heaks 2023. majandusaasta aruanne. Nõukogu vaatas läbi juhatuse poolt esitatud kasumi jaotamise ettepaneku ja arengukava täitmise aruande ning kiitis heaks AS Vireen nõukogu 2023. aasta tegevusaruande. Valiti audiitorühingu Pluss Kümme OÜ audiitor Arnika Lumiste AS Vireen majandusaruande auditeerimiseks. Võeti teadmiseks 2023. aasta eelarve täitmise ülevaade. Lisaks käsitleti võimalikke majanduslikke riske seoses loomsete kõrvalsaaduste koguste vähenemisega uute biogaasi tehaste tööle hakkamisel.

**31. mail 2024** toimunud nõukogu koosolekul andis juhatus nõukogule ülevaate ettevõtte 2024. aasta I kvartali majandustulemusest ja eelarve täitmisest. Käsitleti investeerimislaenu tagasimakset – otsustati anda nõusolek ennetähtaegseks tagasimakseks summas 500 000 eurot tahkeküttel töötava aurukatlamaja ehituseks võetud laenust.

**30. augustil 2024** toimunud nõukogu koosolekul andis juhatus ülevaate 2024. aasta I poolaasta eelarve täitmisest. Käsitleti riigiabi korras hukkunud põllumajandusloomade kokkuveo ja kahjutustamise kulude hüvitamist, kus tegelikud kogused on osutunud planeeritust suuremaks. Arutati digilahenduse loomisega seotud probleeme

**29. novembril 2024** toimunud nõukogu koosolekul tutvustas juhatus AS-i Vireen 2024. aasta 9 kuu majandustulemusi. Kinnitati AS Vireen 2025. aasta eelarve. Arutleti digilahenduse kasutusvalmiduse üle.

**04. detsembril 2024** otsustas nõukogu ühehäälselt anda nõusolek AS Vireen juhatusele uue ametiauto soetamiseks kasutusrendiga summas kuni 50 000 eurot.

Lisaks on nõukogu regulaarselt tutvunud ülevaadetega aktsiaseltsi majandustegevusest ja majandustulemustest.

Aktsiaseltsi nõukogu hinnangul on koostöö aktsiaseltsi juhatusega väga hea.

2024. aastal maksti AS Vireen nõukogu liikmetele ja juhatajale tasusid järgnevalt:

|  |  |  |  |  |
| --- | --- | --- | --- | --- |
| **Ametiisiku nimi** | **Ametikoht** | **Põhitasu** | **Tulemustasu** | **Kokku** |
| Hendrik Kuusk | Nõukogu liige | 2400,00 | - | 2400,00 |
| Margus Muld | Nõukogu  esimees   | 4800,00 | - | 4800,00 |
| Ellen Tohvri  | Nõukogu liige  | 2400,00 | - | 2400,00 |
| Tarmo Terav | Juhataja | 54000,00 | 8616,00 | 62616,00 |

Margus Muld

Nõukogu esimees

AS VIREEN